**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL GARANTIJOS SUTEIKIMO**

2018 m. balandžio 23 d. Nr. 34-1330

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos 2018 metų valstybės biudžeto ir savivaldybių biudžetų finansinių rodiklių patvirtinimo įstatymo 13 straipsnio 1 dalies 3 punktu, Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345 „Dėl Savivaldybių skolinimosi taisyklių patvirtinimo“, 3 ir 4 punktais ir atsižvelgdama į uždarosios akcinės bendrovės „Lazdijų vanduo“ 2018-04-16 raštą Nr. LV8-80 „Prašymas dėl garantijos suteikimo“ bei Lazdijų rajono savivaldybės kontrolieriaus 2018 m. balandžio 19 d. išvadą Nr. AR 3.7-1 „Dėl garantijos suteikimo“, Lazdijų rajono savivaldybės taryba nusprendžia:

1. Suteikti uždarajai akcinei bendrovei „Lazdijų vanduo“ iki 422 326 (keturių šimtų dvidešimt dviejų tūkstančių trijų šimtų dvidešimt šešių) eurų garantiją ilgalaikei paskolai imti paimtos ilgalaikės paskolos daliai grąžinti (refinansuoti).
2. Įpareigoti uždarosios akcinės bendrovės „Lazdijų vanduo“ direktorių, kai bus pasirašyti su ilgalaikės paskolos ėmimu susiję dokumentai, pateikti dokumentą, patvirtinantį, kad ilgalaikė paskola yra grąžinta (refinansuota).
3. Įgalioti Lazdijų rajono savivaldybės administracijos direktorių, o jo dėl ligos, komandiruotės, atostogų ar kitų objektyvių priežasčių nesant, Lazdijų rajono savivaldybės administracijos direktoriaus pavaduotoją, pasirašyti su garantijos suteikimu susijusius dokumentus.
4. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės meras

Parengė

Šarūnė Dumbliauskienė

2018-04-19

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL GARANTIJOS SUTEIKIMO“ PROJEKTO**

**AIŠKINAMASIS RAŠTAS**

2018 m. balandžio 19 d.

Lazdijų rajono savivaldybės tarybos sprendimo „Dėl garantijos suteikimo“ projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos 2018 metų valstybės biudžeto ir savivaldybių biudžetų finansinių rodiklių patvirtinimo įstatymo 13 straipsnio 1 dalies 3 punktu, Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345 „Dėl savivaldybių skolinimosi taisyklių patvirtinimo“, 3 ir 4 punktais, atsižvelgiant taisyklių patvirtinimo“, 3 ir 4 punktais ir atsižvelgiant uždarosios akcinės bendrovės „Lazdijų vanduo“ 2018-04-16 raštą Nr.LV8-80 „Prašymas dėl garantijos suteikimo“ bei Lazdijų rajono savivaldybės kontrolieriaus 2018 m. balandžio 19 d. išvadą Nr. AR 3.7-1 „Dėl garantijos suteikimo“.

 ***Šio sprendimo projekto tikslas*** – suteikti uždarajai akcinei bendrovei „Lazdijų vanduo“ iki 422 326 (keturių šimtų dvidešimt dviejų tūkstančių trijų šimtų dvidešimt šešių) eurų garantiją ilgalaikei paskolai imti ilgalaikei paskolai grąžinti (refinansuoti).

Pagal Lietuvos Respublikos 2018 metų valstybės biudžeto ir savivaldybių biudžetų finansinių rodiklių patvirtinimo įstatymą savivaldybės garantijų limitas negali viršyti 10 proc. šio įstatymo 7 priede nurodytų savivaldybės biudžeto prognozuojamų pajamų, t. y. 1 115 500 eurų. 2018 m. kovo 31 d. Lazdijų rajono savivaldybės tarybos suteiktų garantijų, pagal kurias savivaldybės kontroliuojamos įmonės yra prisiėmę, bet dar neįvykdę įsipareigojimų grąžinti kreditoriams lėšas pagal paskolų sutartis, suma sudarė 675 859,90 eurų. Nepanaudotų garantijų suma yra 439 640 eurų, todėl, suteikdama iki 422 326 eurų garantiją, Lazdijų rajono savivaldybės taryba neviršys leidžiamų suteikti garantijų sumos.

***Kaip šiuo metu yra sprendžiami projekte aptarti klausimai***­ – Lazdijų rajono savivaldybės taryba uždarajai akcinei bendrovei „Lazdijų vanduo“ yra suteikusi garantijų už 963 913 eurų. 2018 m. kovo 31 d. duomenimis uždaroji akcinė bendrovė „Lazdijų vanduo“ yra prisiėmusi, bet dar neįvykdžiusi įsipareigojimų grąžinti kreditoriams lėšas pagal paskolų sutartis už 590 093,30 eurų, tačiau garantijos prašo tik daliai įsipareigojimų, tai yra, 422 326 eurų, nes su banku buvo sudarytos kelios paskolų sutartys. Iki šiol bendrovė kas mėnesį grąžindavo po 7000 eurų paskolos, tačiau nuo 2018 m. birželio mėnesio iki 2021 m. sausio 9 d. uždaroji akcinė bendrovė „Lazdijų vanduo“ kreditoriui kas mėnesį privalės grąžinti jau po 18003 eurų paskolos, o tai būtų nepakeliama finansinė našta. Todėl uždaroji akcinė bendrovė „Lazdijų vanduo“ planuoja paskolos dalį refinansuoti ir negrąžintą paskolos dalį išmokėti per aštuonerius metus.

***Kokių pozityvių rezultatų laukiama*** – suteikus garantiją ilgalaikei paskolai grąžinti (refinansuoti), uždaroji akcinė bendrovė „Lazdijų vanduo“ ilgalaikės paskolos grąžinimą galės susiplanuoti per ilgesnį laikotarpį ir mažesnėmis dalimis.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados*** – dėl sprendimo projekto pastabų ir pasiūlymų negauta.

***Sprendimo projektą parengė*** Lazdijų rajono savivaldybės administracijos Finansų skyriaus vedėja Šarūnė Dumbliauskienė.

Finansų skyriaus vedėja Šarūnė Dumbliauskienė